*Atbildes vēstules projekts*

**Latvijas Republikas Tiesībsargam**

*Par tiesisko regulējumu garīgās veselības*

*aprūpes un pacientu tiesību jomā*

Valsts kanceleja ir saņēmusi Tiesībsarga 2013.gada 12.marta vēstuli Nr.1-5/74 par garīgās veselības aprūpi psihiatriskā profila ārstniecības iestādēs un lūgumu Ministru kabinetam sniegt informāciju par nostāju šajā jautājumā.

Ar Ministra prezidenta 2013.gada 12.marta rezolūciju Nr.2013-REZ-90/2013-TA-564-580 veselības ministre un tieslietu ministrs tika lūgti iepazīties ar vēstuli un kopīgi sagatavot atbildes projektu. Ņemot vērā minēto, Ministru kabinets sniedz šādu viedokli:

Psihiatriskā palīdzība, kas ir viens no veselības aprūpes pakalpojumu veidiem, atbilstoši Ārstniecības likuma 67.pantam balstās uz brīvprātības principu, un pacienta stacionēšana psihiatriskajā ārstniecības iestādē ir pieļaujama tikai ar viņa rakstveida piekrišanu. Vienlaikus pastāv gadījumi, kad persona sava psihiskā stāvokļa dēļ nespēj saprast savas darbības nozīmi vai nespēj savu darbību vadīt, tāpēc, lai aizsargātu personas vai citu personu dzīvību un veselību, ir nepieciešama stacionāra psihiatriskās palīdzības sniegšana bez viņas piekrišanas. Neatkarīgi no ārstēšanas veida nepamatoti cilvēktiesību ierobežojumi ārstniecības procesa nodrošināšanā nav pieļaujami, un Ministru kabinets apliecina savu ieinteresētību šā jautājuma sakārtošanā.

Ar Ministru kabineta 2008.gada 6.augusta rīkojumu Nr.468 tika apstiprinātas pamatnostādnes „Iedzīvotāju garīgās veselības uzlabošana 2009.–2014.gadā”, kuru mērķis ir nodrošināt kvalitatīvu un iedzīvotāju vajadzībām atbilstošu garīgās veselības aprūpi. Lai šo mērķi sasniegtu, pamatnostādnēs tika noteikti arī konkrēti rīcības virzieni, tajā skaitā noteikta Psihiatriskās palīdzības likumprojekta izstrāde. Ņemot vērā minēto, līdz ar iepriekš minētā rīkojuma pieņemšanu, Ministru kabinets deva uzdevumu Veselības ministrijai Psihiatriskās palīdzības likumprojektu izstādāt līdz 2011.gada 1.oktobrim.

Vienlaikus vēršam uzmanību, ka kopš 2008.gadā dotā uzdevuma tiesiskais regulējums garīgās veselības jomā ir pilnveidots. Piemēram, papildus 2007.gadā Ārstniecības likumā noteiktajiem vispārīgajiem principiem psihisko slimību ārstēšanā un noteiktajai kārtībai, kādā psihiatriskā palīdzība tiek sniegta bez pacienta piekrišanas, 2009.gada 17.decembrī Saeima pieņēma Pacientu tiesību likumu, kurā noteiktas pacienta tiesības un pienākumi saņemot veselības aprūpes pakalpojumus, savukārt 2012.gadā Saeimā tika pieņemti vērienīgi grozījumi Civillikumā, Civilprocesa likumā un Bāriņtiesu likumā, nosakot tiesisko regulējumu personas rīcībspējas ierobežošanā garīga rakstura veselības traucējumu gadījumos. Līdz ar to secināms, ka pirms lēmuma pieņemšanas par turpmāko rīcību – grozījumu vai jauna tiesību akta izstrāde – nepieciešams esošā tiesiskā regulējuma izvērtējums. Ņemot vērā minēto, Ministru kabineta 2013.gada 12.februāra sēdē tika pieņemts Veselības ministrijas izstrādātais rīkojuma projekts „Grozījumi Ministru kabineta 2008.gada 6.augusta rīkojumā Nr.468 „Par pamatnostādnēm „Iedzīvotāju garīgās veselības uzlabošana 2009.–2014.gadā”””, kas paredz svītrot uzdevumu Veselības ministrijai izstrādāt Psihiatriskās palīdzības likumprojektu, jo šā likumprojekta obligāta izstrāde nav pašmērķis, bet ir atkarīga no objektīvas nepieciešamības.

Attiecībā uz Jūsu vēstulē minēto secinājumu par to, ka tuvākajā laikā nav plānots izstrādāt normatīvo regulējumu garīgās veselības aprūpes jomas pilnveidošanai, norādāms, ka šāds secinājums neatbilst faktiskajai situācijai. Informējam, ka Veselības ministrija ir izstrādājusi pamatnostādņu „Iedzīvotāju garīgās veselības uzlabošana 2009.-2014.gadā” īstenošanas plānu 2013.-2014.gadam[[1]](#footnote-1), kuru tuvākajā laikā plānots iesniegt Valsts kancelejā izskatīšanai Ministru kabineta sēdē. Viens no plānā iekļautajiem pasākumiem, kura izpilde paredzēta 2014.gada 1.pusgadā, ir Veselības ministrijai sadarbībā ar Tieslietu ministriju, Labklājības ministriju, Tiesībsargu un nevalstiskajām organizācijām veikt tiesiskā regulējuma garīgās veselības aprūpes un pacientu tiesību jomā izvērtējumu un sagatavot priekšlikumus personas psihiskās veselības tiesiskās aizsardzības un personas tiesību un likumīgo interešu garīgās veselības aprūpes jomā ievērošanas uzlabošanai. Minētā pasākuma ietvaros tiks vērtēta arī pētījumā „Pacientu cilvēktiesības atrodoties psihoneiroloģiskajā slimnīcā” apkopotā informācija, izdarītie secinājumi un sniegtās rekomendācijas garīgās veselības aprūpes pakalpojumu jomā, kā arī izvērtēta Psihiatriskās palīdzības likumprojekta izstrādes lietderība. Pamatojoties uz ekspertu secinājumiem, tiks veikti atbilstoši grozījumi esošajā tiesiskajā regulējumā un pieņemts lēmums par Psihiatriskās palīdzības likumprojekta izstrādes nepieciešamību.

Ministru prezidents V.Dombrovskis

Veselības ministre I.Circene

12.04.2013. 08:55

557

I.Bradovska

67876096, Irita.Bradovska@vm.gov.lv

1. plāna projekts izsludināts Valsts sekretāru 2012.gada 27.septembra sanāksmē (prot.Nr.39 26.§, VSS-949) [↑](#footnote-ref-1)